Ha e le hantle, banna bao ba babeli e ne e le lihloela tse tsoang liahelong tsa Baiseraele. Molaoli oa bona, Joshua, o ne a ba rometse ho ea hloela hore na Jeriko e fokola hokae le hore na e matla hokae. Ona e ne e le motse oa pele oa Bakanana oo Baiseraele ba neng ba lokela ho o hlasela ’me mohlomong o ne o le matla ka ho fetisisa. Joshua o ne a batla ho tseba feela hore na eena le banna ba hae ba ne ba tla tobana le eng. Ha ho pelaelo hore lihloela tseo li ile tsa khetha ho ea ntlong ea Rahaba ka boomo. Ntlong ena ea letekatse, ke hona moo feela ba neng ba ka fihla ho se na motho ea ba lemohang. Mohlomong lihloela tsena li ne li boetse li tšepile hore li tla utloa boitsebiso bo itseng ho batho ba ipuelang feela.